
Egészségvédelem és munkajog - A nemek közötti egyenlőség elhanyagolt vetülete

Kulcsszavak: nemek közötti egyenlőség; egészségvédelem; nők egészsége; reproduktív egészség
A dolgozat a nemek közötti egyenlőség kérdéskörét vizsgálja a munkajog és szociális jog szempontjából. A bevezető rámutat, hogy a nők társadalmi és munkaerőpiaci helyzete sokrétű és folyamatosan változik, amelyet jogi, kulturális és gazdasági tényezők alakítanak. A dolgozat első fejezete a nemek közötti egyenlőség történeti alakulását vizsgálja, különös figyelemmel a bérszakadékra, a nők kettős terhelésére és a feminista mozgalmak hatásaira. A következő rész az egészségvédelem és munkajog kapcsolatát tárgyalja, bemutatva az uniós és magyar szabályozási kereteket. A kutatás kiemeli, hogy a munkahelyi egészségvédelmi szabályok alkalmazása nemcsak a dolgozók biztonságát, hanem a gazdasági hatékonyságot is növeli. A nők munkahelyi egészségét részletező fejezet olyan kérdéseket érint, mint a hormonális változások, a vashiány, a védőfelszerelések hiánya, a mellrák, a stressz és a terhesség. Az utolsó fejezet a reproduktív egészség munkaerőpiacra gyakorolt hatásait vizsgálja, beleértve a terhesség, a családtervezés és a szülés kérdéseit.
A dolgozat több fontos kérdésre is keresi a választ, például arra, hogy hogyan biztosítható a nemek közötti egyenlőség a munkajog keretein belül, figyelembe véve a nők speciális helyzetéből fakadó kihívásokat és szükségleteket. Vagy, hogy hogyan hat a reproduktív egészség a munkavállalók munkahelyi lehetőségeire, és hogy megfelelő módon van-e szabályozva a nők helyzete a munkaerőpiacon.
Mindezek vizsgálata során kiderül, hogy sajnos elmaradás van a szabályozásban, hiszen nincsenek megfelelően kutatva a nők speciális egészségügyi kihívásai és nincsenek rá megfelelő munkajogi és szociális jogi szabályozások.



